钦定古今图书集成/理学汇编/学行典/第225卷 > 《仁孝前后论》延笃
## 钦定古今图书集成/理学汇编/学行典/第225卷 > 《仁孝前后论》延笃

观夫仁孝之辩，纷然异端，互引典文，代取事据，可谓
笃论矣。夫人二致同源，总率百行，非复铢两轻重，必
定前后之数也。而如欲分其大较，体而名之，则“孝在
事亲，仁施品物，施物则功济于时，事亲则德归于己，
于己则事寡，济时则功多。”推此以言，仁则远矣。然物
有出微而著，事有由隐而章，近取诸身，则耳有听受
之用，目有察见之明，足有致远之劳，手有饰卫之功。
功虽显外，本之者心也。远取诸物，则草木之生，始于
萌芽，终于弥蔓，枝叶扶疏，荣华纷缛，末虽繁蔚，致之
者根也。夫仁人之有孝，犹四体之有心腹，枝叶之有
根本也。圣人知之，故曰：“夫孝，天之经也，地之义也，人
之行也。君子务本，本立而道生。孝悌”也者，其为仁之
本与！然体大难备，物性好偏，故所施不同，事少两兼
者也。如必对其优劣，则仁以枝叶扶疏为大，孝以心
体本根为先，可无讼也。或谓先孝后仁，非仲尼序回、
参之意。盖以为仁孝同质而生，纯体之者则互以为
称，虞舜、颜回是也。若偏而体之，则各有其目，公刘、曾
参是也。夫曾、闵以孝悌为至德，管仲以九合为仁功，
未有“论德不先回、参，考功不大夷吾”，以此而言，各从
其称者也。